Tuks op hete kole oor kaptein vir eindstryd | Netwerk24
Tuks op hete kole oor kaptein vir eindstryd
Deur Marnus Kok 29 Mei 2021 09:39
Tuks se afrigter, Nico Luus, hou duim vas dat die Pretorianers se senter en kaptein, Sango Xamlashe, in die eindstryd van die Varsitybeker-rugbyreeks in aksie sal kan wees.
Die Pretorianers en Ikeys pak mekaar Maandag in die eindstryd in die Jakarandastad.
Louritz van der Schyff, senter van Tuks, probeer verby die Stellenbossers se Taigh Schoor kom. Foto: Varsity Cup | Christiaan Kotzé
Xamlashe is een van Tuks se spelers wat Vrydag in die span se oorwinning in die halfeindstryd teen die Maties 'n stamp of twee opgedoen het.
Sango Xamlashe, kaptein en senter van Tuks. Foto: Gallo Images
Die Pretorianers het vyf drieë gedruk om die verdedigende kampioen met 44-35 kous-oor-die-kop huis toe te stuur. In die ander halfeind het die Ikeys die Noordwes-Universiteit (NWU) se sterte met 54-36 geknoop.
"Dit is 'n baie lekker gevoel dat ons die Maties kon klop," sê Luus.
"Ek dink almal sien verskriklik uit na die eindstryd. Om in die eindstryd te wees, voel soos 'n beloning, veral vir al die harde werk wat die spelers ingesit het.
"Gisteraand was almal in die kleedkamer baie opgewonde ná ons oorwinning, maar die ouens het reeds hul fokus na die eindstryd geskuif. Wanneer ons Maandag op die veld draf is die telling 0-elk en beteken alles wat vooraf gebeur het niks nie."
Luus sê die spelers het hierdie naweek 'n paar swemsessies om hulle te help herstel met die oog op die eindstryd.
In die ander hoek van die kryt is die Ikeys, wat die eerste keer sedert 2014 weer in die eindstryd in aksie sal wees. Die manier waarop die Kapenaars die Potchefstromers verwoes het in hul sege van 54-36, sal Luus-hulle stof tot nadenke gee. Wat uitgestaan het van die sege is dat wanneer die Ikeys balbesit gekry het, daar min keer aan hulle was.
Die Ikeys se Kyle Bowman duik oor vir sy drie. Foto: Varsity Cup | Christiaan Kotzé
Ná 15 minute was die NWU met 15-0 voor, maar Tom Dawson-Squibb, afrigter van die Ikeys, sê daar was nie sprake van paniekerig raak nie.
"Ons het vooraf 'n goeie idee gehad van hoe ons wou speel en dit was vir ons belangrik om by daardie plan te hou."
In die afwesigheid van James Tedder, die Kapenaars se uitblinker-losskakel, wat die wedstryd weens 'n besering misgeloop het, het David Hayes 'n goeie vertoning in die nr. 10-trui gelewer.